Ses sterf in gru-botsing buite RustenburgReddingswerkers op die toneel. Foto: ER24 Minstens ses mense is dood en vier kritiek beseer in ŉ botsing Donderdagmiddag op die N4-snelweg buite Rustenburg in Noordwes. Volgens Werner Vermaak, woordvoerder van ER24, het ŉ 26-sitplek-bussie en ŉ vragmotor mekaar reg van voor getref. “Paramedici van verskeie nooddienste is omstreek 17:30 na die toneel ontbied. Die slagoffers het verspreid oor die pad gelê,” het Vermaak gesê. Hy het gesê die ses mense was reeds dood toe hulle paramedici by die toneel opgedaag het. “Vier mense, onder wie ŉ agtjarige kind, het kritieke beserings opgedoen. Drie mediese helikopters is ontbied om die pasiënte na nabygeleë hospitale te neem.” Van die mense was in die bussie vasgekeer en moes deur die brandweer uitgesny word. Die presiese omstandighede van die ongeluk is onbekend en word ondersoek. Minstens ses mense is dood en vier kritiek beseer in ŉ botsing Donderdagmiddag op die N4-snelweg buite Rustenburg in Noordwes.